เร่งปรับปรุง
โดย...ทีมข่าวการเงินโพสต์ทูเดย์
11 ส.ค. 2558

โดย...ทีมข่าวการเงินโพสต์ทูเดย์
ในช่วงไม่กี่เดือนมานี้เป็นที่น่าสังเกตว่าธนาคารหลายแห่งได้แจ้งปิดปรับปรุงระบบกันเป็นว่าเล่น ตั้งแต่ธนาคารรวงข้าวกสิกรไทย ที่ทำเอาคนแตกตื่นเพราะปิดระบบข้ามวันข้ามคืน ไปจนถึงธนาคารไทยพาณิชย์ และธนาคารกรุงศรีอยุธยา ที่เพิ่งปิดปรับปรุงไปเรียบร้อยเมื่อสุดสัปดาห์ที่ผ่านมา
ล่าสุด ถึงคิวของธนาคารทหารไทย โดยธนาคารทีเอ็มบี แจ้งปิดปรับปรุงระบบครั้งใหญ่ ในวันเสาร์ที่ 15 ส.ค.นี้เป็นเวลา 3 ชั่วโมง หรือตั้งแต่เวลา ตี 3-6 โมงเช้า ทำให้ไม่สามารถใช้บริการบัตรทุกประเภท ตู้เอทีเอ็ม ตู้รับฝากเงิน เครื่องรับบัตรเครดิต ไปจนถึงธุรกรรมการเงินทั้งที่ผ่านระบบอินเทอร์เน็ตหรือไอแบงก์กิ้งและโมบายแบงก์กิ้ง
การปิดปรับปรุงระบบการดำเนินงานหลักของธนาคาร หรือ Core Banking เหล่านี้ ดูผิวเผินอาจเป็นแค่เรื่องไอที แต่ที่จริงมีความสำคัญอย่างมาก ในยุคดิจิทัลที่เราเดินทางไปสาขากันน้อยลง เพราะแบงก์ต้องพัฒนาระบบให้เร็วขึ้น มีเสถียรภาพมากขึ้น วิเคราะห์ข้อมูลดีขึ้น และที่สำคัญยังต้องเพิ่มความปลอดภัยให้มากขึ้นด้วย
เพราะไทยเราเจอปัญหาสกิมมิ่งบัตรเอทีเอ็มกันทุกปีหรือแทบจะทุกเดือน เคยมีรายงานว่าไทยเราเป็นฐานของแก๊งสกิมมิ่งต่างชาติรายใหญ่ถึง 20 แก๊ง ส่วนในเดือน ก.ค.ที่แล้ว ก็เพิ่งเกิดกรณีแฮ็กข้อมูลอินเทอร์เน็ตแบงก์กิ้งขึ้นง่ายๆ ด้วยฝีมือแก๊งคนไทยนี่เองโดยใช้เวลาไม่ถึงวัน  
ธนาคารเร่งปรับระบบแล้ว คนใช้ก็ปรับตัวให้ทันกันด้วยนะจ๊ะ